title: Komisjoni rakendusmäärus (EL) nr 880/2014, 12. august 2014 , millega muudetakse rakendusmäärust (EL) nr 540/2011 seoses toimeaine Cydia pomonella granuloviiruse (CpGV) heakskiitmise tingimustega  EMPs kohaldatav tekst

text:
               13.8.2014

               ET

               Euroopa Liidu Teataja

               L 240/22

         KOMISJONI RAKENDUSMÄÄRUS (EL) nr 880/2014,
   12. august 2014,
   millega muudetakse rakendusmäärust (EL) nr 540/2011 seoses toimeaine Cydia pomonella granuloviiruse (CpGV) heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c,
   ning arvestades järgmist:

               (1)

               Toimeaine Cydia pomonella granuloviirus (CpGV) on komisjoni määruse (EÜ) nr 2229/2004 (2) artiklis 24b ette nähtud korras kantud komisjoni direktiiviga 2008/113/EÜ (3) nõukogu direktiivi 91/414/EMÜ (4) I lisasse. Pärast seda, kui direktiiv 91/414/EMÜ asendati määrusega (EÜ) nr 1107/2009, käsitatakse seda ainet kõnealuse määruse kohaselt heaks kiidetuna ning see on ära toodud komisjoni rakendusmääruse (EL) nr 540/2011 (5) lisa A osas.

               (2)

               Euroopa Toiduohutusamet (edaspidi „amet”) esitas 4. aprillil 2012 määruse (EÜ) nr 2229/2004 artikli 25a kohaselt komisjonile oma järeldused Cydia pomonella granuloviirust (CpGV) käsitleva esialgse läbivaatamisaruande kohta (6). Amet edastas oma järeldused Cydia pomonella granuloviiruse (CpGV) kohta teavitajale. Komisjon palus teavitajal esitada märkusi kõnealuse esialgse läbivaatamisaruande kohta. Liikmesriigid ja komisjon vaatasid esialgse läbivaatamisaruande ja ameti järeldused läbi. 11. juulil 2014 vormistati alalises taime-, looma-, toidu- ja söödakomitees komisjoni lõplik läbivaatamisaruanne Cydia pomonella granuloviiruse (CpGV) kohta.

               (3)

               Kinnitatakse, et toimeainet Cydia pomonella granuloviirus (CpGV) tuleb käsitada määruse (EÜ) nr 1107/2009 alusel heaks kiidetuna.

               (4)

               Vastavalt määruse (EÜ) nr 1107/2009 artikli 13 lõikele 2 koostoimes nimetatud määruse artikliga 6 ning arvestades teaduse ja tehnika arengut, eriti hiljuti avaldatud suuniseid mikroobsete saasteainete piirnormide kohta mikroobsete taimekaitsevahendite puhul, (7) on vaja muuta kõnealuse toimeaine heakskiitmise tingimusi, eelkõige seoses toimeaine minimaalse puhtusastmega ning teatavate lisandite laadi ja maksimaalse sisaldusega.

               (5)

               Seepärast tuleks rakendusmäärust (EL) nr 540/2011 vastavalt muuta.

               (6)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osas asendatakse 198. reas Cydia pomonella granuloviirust (CpGV) käsitleva kande veerus „Puhtus” sõnad „Saastavad mikroorganismid (Bacillus cereus) < 1 × 106 CFU/g” sõnadega „Minimaalne sisaldus: 1 × 1013 OB/l (oklusioonkeha/l); saastavaid mikroorganisme (Bacillus cereus) valmistises < 1 × 107 CFU/g”.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. august 2014

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Komisjoni määrus (EÜ) nr 2229/2004, 3. detsember 2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad (ELT L 379, 24.12.2004, lk 13).

      (3)  Komisjoni direktiiv 2008/113/EÜ, 8. detsember 2008, millega muudetakse nõukogu direktiivi 91/414/EMÜ mitmete mikroorganismide lisamisega toimeainete hulka (ELT L 330, 9.12.2008, lk 6).

      (4)  Nõukogu direktiiv 91/414/EMÜ, 15. juuli 1991, mis käsitleb taimekaitsevahendite turuleviimist (EÜT L 230, 19.8.1991, lk 1).

      (5)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (6)  EFSA Journal (2012); 10(4):2655. Kättesaadav internetis: www.efsa.europa.eu.

      (7)  Töödokument mikroobsete saasteainete piirnormide kohta mikroobsete kahjuritõrjevahendite puhul (Working Document on Microbial Contaminant Limits for Microbial Pest Control Products) (SANCO/12116/2012 Rev. 0, september 2012).


title: Komisjoni rakendusmäärus (EL) nr 632/2014, 13. mai 2014 , millega kiidetakse heaks toimeaine flubeendiamiid kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               14.6.2014

               ET

               Euroopa Liidu Teataja

               L 175/1

         KOMISJONI RAKENDUSMÄÄRUS (EL) nr 632/2014,
   13. mai 2014,
   millega kiidetakse heaks toimeaine flubeendiamiid kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Flubeendiamiidi puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2006/927/EÜ (3).

               (2)

               Vastavalt direktiivi 91/414/EMÜ artikli 6 lõikele 2 sai Kreeka 30. märtsil 2006 taotluse äriühingult Bayer CropScience AG toimeaine flubeendiamiidi kandmiseks direktiivi 91/414/EMÜ I lisasse. Otsusega 2006/927/EÜ kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas esitatud andme- ja teabenõuetele.

               (3)

               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik Kreeka esitas esialgse hindamisaruande 1. septembril 2008. Komisjoni määruse (EL) nr 188/2011 (4) artikli 11 lõike 6 kohaselt nõuti taotlejalt 14. juulil 2011 täiendavat teavet. Kreeka hinnang täiendavatele andmetele esitati ajakohastatud esialgse hindamisaruandena aprillis 2012.

               (4)

               Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „toiduohutusamet”). Toiduohutusamet esitas komisjonile oma järeldused toimeaine flubeendiamiidi pestitsiidina kasutamise riskihindamise kohta (5)1. juulil 2013. Liikmesriigid ja komisjon vaatasid esialgse hindamisaruande ja toiduohutusameti järeldused toiduahela ja loomatervishoiu alalises komitees läbi ning 20. märtsil 2014 vormistati komisjoni lõplik läbivaatamisaruanne flubeendiamiidi kohta.

               (5)

               Mitmest senisest uuringust on ilmnenud, et flubeendiamiidi sisaldavad taimekaitsevahendid võivad eeldatavasti üldjoontes vastata direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eelkõige komisjoni läbivaatamisaruandes uuritud ja üksikasjalikult kirjeldatud kasutusviiside korral. Seepärast on asjakohane flubeendiamiid heaks kiita.

               (6)

               Enne toimeaine heakskiitmist tuleks jätta piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (7)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ja võttes arvesse eriolukorda, mille põhjustas üleminek direktiivilt 91/414/EMÜ määrusele (EÜ) nr 1107/2009, tuleks siiski kohaldada järgmisi meetmeid. Liikmesriikidele tuleks pärast toimeaine heakskiitmist anda kuus kuud flubeendiamiidi sisaldavate taimekaitsevahendite lubade läbivaatamiseks. Liikmesriigid peaksid vajaduse korral lubasid muutma, need asendama või tühistama. Erandina kõnealusest tähtajast tuleks ette näha pikem ajavahemik iga taimekaitsevahendit ja iga selle kavandatud kasutusala käsitleva, direktiivi 91/414/EMÜ III lisa kohase täieliku toimiku esitamiseks ja hindamiseks kooskõlas ühtsete põhimõtetega.

               (8)

               Kogemused komisjoni määruse (EMÜ) nr 3600/92 (6) raames hinnatud toimeainete kandmisega direktiivi 91/414/EMÜ I lisasse näitavad, et võib tekkida raskusi kehtiva loa omaniku kohustuste tõlgendamisel seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, kas loa omanik on näidanud, et tal on juurdepääs kõnealuse direktiivi II lisa nõuetele vastavale toimikule. Selline täpsustamine ei too liikmesriikidele ega loaomanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või toimeainete heakskiitmist käsitlevate määrustega.

               (9)

               Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (7) lisa vastavalt muuta.

               (10)

               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine flubeendiamiid kiidetakse heaks vastavalt I lisas esitatud tingimustele.
   Artikkel 2
   Taimekaitsevahendite uuestihindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena flubeendiamiidi sisaldavate taimekaitsevahendite kehtivaid lube või tühistavad need 28. veebruariks 2015.
   Liikmesriigid veenduvad nimetatud tähtpäevaks eelkõige selles, et käesoleva määruse I lisas sätestatud tingimused on täidetud, välja arvatud nimetatud lisa erisätete veerus esitatud tingimused, ning et loa omanikul on vastavalt määruse (EÜ) nr 1107/2009 artiklis 62 ja direktiivi 91/414/EMÜ artikli 13 lõigetes 1–4 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab flubeendiamiidi kas ainsa toimeainena või ühena mitmest toimeainest, mis kõik on hiljemalt 31. augustiks 2014 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete veergu. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast seda toimivad liikmesriigid järgmiselt:

               a)

               kui toode sisaldab flubeendiamiidi ainsa toimeainena, muudavad liikmesriigid vajaduse korral luba või tühistavad selle hiljemalt 29. veebruariks 2016, või

               b)

               kui toode sisaldab flubeendiamiidi ühena mitmest toimeainest, muudavad vajaduse korral luba või tühistavad selle hiljemalt 29. veebruariks 2016 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse või millega asjaomane toimeaine või asjaomased toimeained on heaks kiidetud, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Jõustumine ja kohaldamiskuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. septembrist 2014.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. mai 2014

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).

      (3)  Komisjoni otsus 2006/927/EÜ, 13. detsember 2006, millega tunnistatakse põhimõtteliselt täielikuks üksikasjaliku läbivaatuse jaoks esitatud toimik, pidades silmas flubeendiamiidi võimalikku kandmist nõukogu direktiivi 91/414/EMÜ I lisasse (ELT L 354, 14.12.2006, lk 54).

      (4)  Komisjoni määrus (EL) nr 188/2011, 25. veebruar 2011, millega sätestatakse üksikasjalikud eeskirjad nõukogu direktiivi 91/414/EMÜ rakendamiseks seoses selliste toimeainete hindamismenetlusega, mis kaks aastat pärast kõnealuse direktiivi teatavakstegemist ei olnud veel turule viidud (ELT L 53, 26.2.2011, lk 51).

      (5)  EFSA Journal (2013); 11(7): 3270. Kättesaadav internetis: www.efsa.europa.eu.

      (6)  Komisjoni määrus (EMÜ) nr 3600/92, 11. detsember 1992, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad (EÜT L 366, 15.12.1992, lk 10).

      (7)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      I LISA

                  Tavanimetus,
                  tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Flubeendiamiid
                  CASi nr: 272451-65-7
                  CIPACi nr: 788

                  3-jodo-N'-(2-mesüül-1,1-dimetüületüül)-N-{4-[1,2,2,2-tetrafluoro-1-(trifluorometüül)etüül]-o-tolüül}ftaalamiid

                  ≥ 960 g/kg

                  1. september 2014

                  31. august 2024

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 20. märtsil 2014 alalises toiduahela ja loomatervishoiu komitees flubeendiamiidi kohta koostatud läbivaatusaruande järeldusi, eelkõige selle I ja II liidet.
                  Üldhindamisel peavad liikmesriigid pöörama erilist tähelepanu:

                              a)

                              veeselgrootutele avalduvatele ohtudele;

                              b)

                              jääkide võimalikule esinemisele külvikorrakultuurides.

                        Vajaduse korral hõlmavad kasutustingimused riskivähendamismeetmete võtmist.

         (1)  Täiendavad andmed toimeaine identifitseerimiseks ja määratlemiseks on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Tavanimetus,
                     tunnuskoodid

                     IUPACi nimetus

                     Puhtus (1)

                     Heakskiitmise kuupäev

                     Heakskiitmise aegumine

                     Erisätted

                     „74

                     Flubeendiamiid
                     CASi nr: 272451-65-7
                     CIPACi nr: 788

                     3-jodo-N'-(2-mesüül-1,1-dimetüületüül)-N-{4-[1,2,2,2-tetrafluoro-1-(trifluorometüül)etüül]-o-tolüül}ftaalamiid

                     ≥ 960 g/kg

                     1. september 2014

                     31. august 2024

                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 20. märtsil 2014 alalises toiduahela ja loomatervishoiu komitees flubeendiamiidi kohta koostatud läbivaatusaruande järeldusi, eelkõige selle I ja II liidet.
                     Üldhindamisel peavad liikmesriigid pöörama erilist tähelepanu:

                                 a)

                                 veeselgrootutele avalduvatele ohtudele;

                                 b)

                                 jääkide võimalikule esinemisele külvikorrakultuurides.

                           Vajaduse korral hõlmavad kasutustingimused riskivähendamismeetmete võtmist.”

         (1)  Täiendavad andmed toimeaine identifitseerimiseks ja määratlemiseks on esitatud läbivaatusaruandes.


title: Komisjoni rakendusmäärus (EL) nr 22/2013, 15. jaanuar 2013 , millega kiidetakse heaks toimeaine ksüflometofeen vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               16.1.2013

               ET

               Euroopa Liidu Teataja

               L 11/8

         KOMISJONI RAKENDUSMÄÄRUS (EL) nr 22/2013,
   15. jaanuar 2013,
   millega kiidetakse heaks toimeaine ksüflometofeen vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on vastu võetud otsus kooskõlas nimetatud direktiivi artikli 6 lõikega 3 enne 14. juunit 2011. Ksüflometofeeni puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2010/244/EL (3).

               (2)

               Madalmaad said 21. septembril 2009 ettevõttelt Otsuka Chemical Co. Ltd vastavalt direktiivi 91/414/EMÜ artikli 6 lõikele 2 esitatud taotluse toimeaine ksüflometofeeni kandmiseks direktiivi 91/414/EMÜ I lisasse. Otsusega 2010/244/EL kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.

               (3)

               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas esialgse hindamisaruande 12. novembril 2010.

               (4)

               Liikmesriigid ja Euroopa Toiduohutusamet (edaspidi „toiduohutusamet”) on esitanud eksperdihinnangud esialgse hindamisaruande kohta. Toiduohutusamet esitas komisjonile oma järeldused toimeaine ksüflometofeeni (4) pestitsiidina kasutamise riskihindamist käsitleva eksperdiarvamuse kohta 16. detsembril 2011. Liikmesriigid ja komisjon vaatasid esialgse hindamisaruande ja toiduohutusameti järeldused läbi toiduahela ja loomatervishoiu alalises komitees ning 20. novembril 2012 vormistati komisjoni lõplik läbivaatusaruanne ksüflometofeeni kohta.

               (5)

               Mitmest senisest uuringust on ilmnenud, et ksüflometofeeni sisaldavad taimekaitsevahendid võivad eeldatavasti üldjoontes vastata direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eelkõige komisjoni läbivaatamisaruandes uuritud ja üksikasjalikult kirjeldatud kasutusviiside korral. Seetõttu on asjakohane ksüflometofeen heaks kiita.

               (6)

               Määruse (EÜ) nr 1107/2009 artikli 13 lõike 2 ja artikli 6 kohaselt ning arvestades teaduse ja tehnika arengut, oleks siiski vaja lisada teatavad tingimused ja piirangud. Eriti asjakohane on nõuda kinnitavat lisateavet.

               (7)

               Enne toimeaine heakskiitmist peaks mööduma piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (8)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ja võttes arvesse eriolukorda, mille on põhjustanud üleminek direktiivilt 91/414/EMÜ määrusele (EÜ) nr 1107/2009, kohaldatakse järgmist. Liikmesriikidele tuleks pärast toimeaine heakskiitmist anda kuus kuud ksüflometofeeni sisaldavate taimekaitsevahendite lubade läbivaatamiseks. Liikmesriikidel tuleks vajaduse korral lubasid muuta, need asendada või tagasi võtta. Erandina kõnealusest tähtajast tuleks ette näha pikem ajavahemik iga taimekaitsevahendit ja selle iga kavandatud kasutusala käsitlevate täielike, direktiivi 91/414/EMÜ III lisa kohaste ajakohastatud toimikute esitamiseks ja hindamiseks kooskõlas ühtsete põhimõtetega.

               (9)

               Komisjoni 11. detsembri 1992. aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad) (5) raames hinnatud toimeainete direktiivi 91/414/EMÜ I lisasse kandmise kogemused on näidanud, et seoses andmetele juurdepääsuga võib tekkida raskusi kehtivate lubade omanike kohustuste tõlgendamisega. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, kas loaomanik on tõendanud, et kõnealuse direktiivi II lisa nõuetele vastav toimik on kättesaadav. Selline täpsustamine ei too liikmesriikidele ega loaomanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või määrustega, millega kiidetakse heaks toimeaineid.

               (10)

               Määruse (EÜ) nr 1107/2009 artikli 13 lõike 4 kohaselt tuleks komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (6) lisa vastavalt muuta.

               (11)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   I lisas määratletud toimeaine ksüflometofeen kiidetakse heaks vastavalt kõnealuses lisas esitatud tingimustele.
   Artikkel 2
   Taimekaitsevahendite uuestihindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena ksüflometofeeni sisaldavate taimekaitsevahendite kehtivaid lube või tühistavad need 30. novembriks 2013.
   Liikmesriigid veenduvad nimetatud tähtpäevaks eelkõige selles, et käesoleva määruse I lisas sätestatud tingimused on täidetud, välja arvatud nimetatud lisa erisätete veerus nimetatud tingimused, ning et loaomanikul on vastavalt määruse (EÜ) nr 1107/2009 artiklis 62 ja direktiivi 91/414/EMÜ artikli 13 lõigetes 1–4 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab ksüflometofeeni kas ainsa toimeainena või ühena mitmest toimeainest, mis kõik on hiljemalt 31. maiks 2013 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete osa. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast otsustamist toimivad liikmesriigid järgmiselt:

               a)

               kui taimekaitsevahend sisaldab ksüflometofeeni ainsa toimeainena, muudavad vajaduse korral luba või tühistavad selle hiljemalt 30. novembriks 2014 või

               b)

               kui toode sisaldab ksüflometofeeni ühena mitmest toimeainest, muudavad vajaduse korral luba või tühistavad selle hiljemalt 30. novembriks 2014 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse või millega asjaomane toimeaine või asjaomased toimeained on heaks kiidetud, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. juunist 2013.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. jaanuar 2013

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 107, 29.4.2010, lk 22.

      (4)  EFSA Journal 2012; 10(1):2504. Kättesaadav internetis: www.efsa.europa.eu

      (5)  EÜT L 366, 15.12.1992, lk 10.

      (6)  ELT L 153, 11.6.2011, lk 1.

      I LISA

                  Üldnimetus, tunnuskoodid

                  IUPACi nimetus

                  Puhtus (1)

                  Heakskiitmine

                  Heakskiitmise aegumine

                  Erisätted

                  Ksüflumetofeen
                  CASi nr: 400882-07-7
                  CIPACi nr: 721

                  2-metoksüetüül (RS)-2-(4-tert-butüülfenüül)-2-tsüano-3-okso-3-(α,α,α-trifluoro-o-tolüül)propionaat

                  ≥ 975 g/kg (ratsemaat)

                  1. juuni 2013

                  31. mai 2023

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel tuleb võtta arvesse 20. novembril 2012 toiduahela ja loomatervishoiu alalises komitees ksüflumetofeeni kohta koostatud läbivaatusaruande järeldusi, eelkõige selle I ja II lisa.
                  Üldhindamisel peavad liikmesriigid pöörama erilist tähelepanu:

                              —

                              käitlejate ja kasutajate kaitsele;

                              —

                              põhjavee kaitsele, kui toimeainet kasutatakse tundlike mullastiku- ja/või kliimatingimustega piirkonnas;

                              —

                              joogivee kaitsele;

                              —

                              veeorganismidele põhjustatavale ohule.

                        Vajaduse korral peavad kasutustingimused sisaldama ohu vähendamise meetmeid.
                  Taotluse esitaja peab esitama järgmise kinnitava teabe:

                              a)

                              teave ainevahetussaaduse B3 (2-(trifluorometüül)bensamiid) võimaliku mutageense toime kohta, välistades in vitro avastatud nähtuste tekkimise in vivo, näidates seda asjaomase katseprotokolliga;

                              b)

                              lisateave ainevahetussaaduse B3 akuutse standarddoosi määramiseks;

                              c)

                              veeselgroogsete kogu elutsüklit hõlmavate edasiste ökotoksikoloogiliste uuringute ja hinnangute teave.

                        Taotleja esitab sellise teabe komisjonile, liikmesriikidele ja toiduohutusametile 31. maiks 2015.

         (1)  Täiendavad andmed toimeaine tunnusandmete ja kirjelduse kohta on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Üldnimetus, tunnuskoodid

                     IUPACi nimetus

                     Puhtus (1)

                     Heakskiitmine

                     Heakskiitmise aegumine

                     Erisätted

                     „31

                     Ksüflumetofeen
                     CASi nr: 400882-07-7
                     CIPACi nr: 721

                        2-metoksüetüü (RS)-2-(4-tert-butüülfenüül)-2-tsüano-3-okso-3-(α,α,α-trifluoro-o-tolüül)propionaat

                     ≥ 975 g/kg (ratsemaat)

                     1. juuni 2013

                     31. mai 2023

                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel tuleb võtta arvesse 20. novembril 2012 toiduahela ja loomatervishoiu alalises komitees ksüflumetofeeni kohta koostatud läbivaatusaruande järeldusi, eelkõige selle I ja II lisa.
                     Üldhindamisel peavad liikmesriigid pöörama erilist tähelepanu:

                                 —

                                 käitlejate ja kasutajate kaitsele;

                                 —

                                 põhjavee kaitsele, kui toimeainet kasutatakse tundlike mullastiku- ja/või kliimatingimustega piirkonnas;

                                 —

                                 joogivee kaitsele;

                                 —

                                 veeorganismidele põhjustatavale ohule.

                           Vajaduse korral peaksid kasutustingimused sisaldama riskide vähendamise meetmeid, nagu näiteks töötajate kaitsevarustus.
                     Taotluse esitaja peab esitama järgmise kinnitava teabe:

                                 a)

                                 teave ainevahetussaaduse B3 (2-(trifluorometüül)bensamiid) võimaliku mutageense toime kohta, välistades in vitro avastatud nähtuste tekkimise in vivo, näidates seda asjaomase katseprotokolliga (in vivo komeedikatse kohta);

                                 b)

                                 lisateave ainevahetussaaduse B3 akuutse standarddoosi määramiseks;

                                 c)

                                 veeselgroogsete kogu elutsüklit hõlmavate edasiste ökotoksikoloogiliste uuringute ja hinnangute teave.

                           Taotleja esitab sellise teabe komisjonile, liikmesriikidele ja toiduohutusametile 31. maiks 2015.”

         (1)  Täiendavad andmed toimeaine tunnusandmete ja kirjelduse kohta on esitatud läbivaatamisaruandes.


title: Komisjoni rakendusmäärus (EL) nr 141/2014, 13. veebruar 2014 , millega muudetakse rakendusmäärust (EL) nr 540/2011 toimeaine taimeõlid/nelgiõli heakskiitmise tingimuste osas  EMPs kohaldatav tekst

text:
               14.2.2014

               ET

               Euroopa Liidu Teataja

               L 44/40

      KOMISJONI RAKENDUSMÄÄRUS (EL) nr 141/2014,
   13. veebruar 2014,
   millega muudetakse rakendusmäärust (EL) nr 540/2011 toimeaine taimeõlid/nelgiõli heakskiitmise tingimuste osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c ja artikli 78 lõiget 2,
   ning arvestades järgmist:

               (1)

               Komisjoni määruse (EÜ) nr 2229/2004 (2) artiklis 24b ette nähtud korras on toimeaine taimeõlid/nelgiõli kantud komisjoni direktiiviga 2008/127/EÜ (3) nõukogu direktiivi 91/414/EMÜ (4) I lisasse. Pärast seda, kui direktiiv 91/414/EMÜ asendati määrusega (EÜ) nr 1107/2009, käsitatakse seda ainet kõnealuse määruse kohaselt heakskiidetuna ning see on esitatud komisjoni rakendusmääruse (EL) nr 540/2011 (5) lisa A osas.

               (2)

               Määruse (EÜ) nr 2229/2004 artikli 25a kohaselt esitas Euroopa Toiduohutusamet (edaspidi „toiduohutusamet”) 16. detsembril 2011 komisjonile toimeainet taimeõlid/nelgiõli käsitleva esialgse läbivaatamisaruande (6) kohta oma arvamuse. Toiduohutusamet edastas oma arvamuse toimeaine taimeõlid/nelgiõli kohta teavitajale. Komisjon palus toimeainet taimeõlid/nelgiõli käsitleva esialgse läbivaatamisaruande kohta märkusi esitada. Liikmesriigid ja komisjon vaatasid esialgse läbivaatamisaruande ja toiduohutusameti järeldused läbi toiduahela ja loomatervishoiu alalises komitees ning 13. detsembril 2013 vormistati komisjoni lõplik läbivaatamisaruanne toimeaine taimeõlid/nelgiõli kohta.

               (3)

               Kinnitatakse, et toimeaine taimeõlid/nelgiõli on määruse (EÜ) nr 1107/2009 alusel heaks kiidetud.

               (4)

               Vastavalt määruse (EÜ) nr 1107/2009 artikli 13 lõikele 2 koostoimes artikliga 6 ning teaduse ja tehnika arengut arvestades on vaja muuta heakskiitmise tingimusi. Eelkõige on asjakohane nõuda kinnitavat lisateavet.

               (5)

               Seetõttu tuleks rakendusmääruse (EL) nr 540/2011 lisa vastavalt muuta.

               (6)

               Liikmesriikidele tuleks anda aega toimeainet taimeõlid/nelgiõli sisaldavate taimekaitsevahendite lubade muutmiseks või tühistamiseks.

               (7)

               Kui liikmesriigid annavad toimeainet taimeõlid/nelgiõli sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajapikendus lõppema hiljemalt 18 kuud pärast käesoleva määruse jõustumist.

               (8)

               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osa muudetakse käesoleva määruse lisa kohaselt.
   Artikkel 2
   Üleminekumeetmed
   Liikmesriigid muudavad või tühistavad vajaduse korral kooskõlas määrusega (EÜ) nr 1107/2009 toimeainet taimeõlid/nelgiõli sisaldavate taimekaitsevahendite load hiljemalt 6. septembriks 2014.
   Artikkel 3
   Ajapikendus
   Mis tahes ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 6. septembril 2015.
   Artikkel 4
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. veebruar 2014

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Komisjoni määrus (EÜ) nr 2229/2004, 3. detsember 2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad (ELT L 379, 24.12.2004, lk 13.)

      (3)  Komisjoni direktiiv 2008/127/EÜ, 18. detsember 2008, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

      (4)  Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).

      (5)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (6)  Kokkuvõte vastastikustest eksperdihinnangutest toimeaine taimeõlid/nelgiõli pestitsiidina kasutamise riskihindamise kohta. EFSA Journal 2012;10(1):2506. [43 lk]. doi:10.2903/j.efsa.2012.2506. Kättesaadav internetis aadressil www.efsa.europa.eu/efsajournal

      LISA
      Rakendusmääruse (EL) nr 540/2011 lisa A osa rida 241, mis käsitleb toimeainet taimeõlid/nelgiõli, asendatakse järgmisega:

                     Number

                     Üldnimetus, tunnuskoodid

                     IUPACi nimetus

                     Puhtus

                     Heakskiitmise kuupäev

                     Heakskiitmise aegumine

                     Erisätted

                     „241

                     Taimeõlid/nelgiõli
                     CASi nr: 84961-50-2 (nelgiõli)
                     97-53-0 (eugenool – peamine koostisaine)
                     CIPACi nr: 906

                     Nelgiõli on keemiliste ainete segu.
                     Peamine koostisaine on eugenool.

                     ≥ 800 g/kg
                     Oluline lisand: metüüleugenooli maksimaalne sisaldus tehnilises materjalis 0,1 %

                     1. september 2009

                     31. august 2019

                     A   OSA
                     Lubatakse kasutada üksnes sisetingimustes koristamisjärgse fungitsiidi ja bakteritsiidina.
                     B   OSA
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees nelgiõli kohta koostatud läbivaatamisaruande järeldusi (SANCO/2622/2008), eelkõige selle I ja II liidet.
                     Üldhindamisel peavad liikmesriigid pöörama erilist tähelepanu käitajate ja töötajate turvalisusele ja tagama, et kasutustingimustega nähtaks vajaduse korral ette piisavad isikukaitsevahendid.
                     Teataja esitab kinnitavad andmed järgmise kohta:

                                 a)

                                 tehniline kirjeldus;

                                 b)

                                 teave, milles võrreldakse loodusliku toimeaine taimeõlid/nelgiõli, eugenooli ja metüüleugenooli kokkupuuteolukordi olukordadega, mis tekivad toimeaine taimeõlid/nelgiõli kasutamisel taimekaitsevahendina. Kõnealune teave käsitleb inimeste kokkupuudet toimeainega.

                           Taotleja esitab kõnealuse teabe komisjonile, liikmesriikidele ja toiduohutusametile 30. aprilliks 2016.”


title: Komisjoni rakendusmäärus (EL) nr 342/2011, 8. aprill 2011 , millega muudetakse määrust (EL) nr 206/2010 (millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded) II lisa  EMPs kohaldatav tekst

text:
               9.4.2011

               ET

               Euroopa Liidu Teataja

               L 96/10

         KOMISJONI RAKENDUSMÄÄRUS (EL) nr 342/2011,
   8. aprill 2011,
   millega muudetakse määrust (EL) nr 206/2010 (millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded) II lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 sissejuhatavat fraasi, artikli 8 lõike 1 esimest lõiku ja artikli 8 lõiget 4,
   ning arvestades järgmist:

               (1)

               Komisjoni määruses (EL) nr 206/2010 (2) on sätestatud veterinaarsertifitseerimise nõuded teatavate elusloomi või värsket liha sisaldavate saadetiste liitu toomiseks. Samuti on selles sätestatud nende kolmandate riikide, territooriumide või nende osade loetelud, millest võib tuua liitu kõnealuseid saadetisi.

               (2)

               Määruses (EL) nr 206/2010 on sätestatud, et inimtoiduks ette nähtud värske liha saadetisi võib liitu importida vaid siis, kui need on pärit kõnealuse määruse II lisa 1. osas loetletud kolmandatest riikidest, territooriumidelt või nende osadest, mille jaoks on olemas veterinaarsertifikaadi näidis, mis vastab kõnealuses osas loetletud asjaomasele saadetisele.

               (3)

               Lõuna-Aafrika Vabariik teatas 25. veebruaril 2011. aastal Maailma Loomatervise Organisatsioonile (OIE) suu- ja sõrataudi puhangutest. Kliiniliste sümptomite puudumise tõttu on haiguspuhangud 11. veebruaril 2011. aastal kinnitatud seroloogiliselt.

               (4)

               Vastavalt teatele on haiguspuhangud kindlaks tehtud KwaZulu-Natali provintsi kirdeosa kahes naaberpiirkonnas. Kõnealused piirkonnad on Lõuna-Aafrika Vabariigi territooriumide osad, kust on lubatud eksportida liitu kabiloomade konditustatud värsket ja laagerdunud liha. Kõnealuste territooriumide loetelu on sätestatud määruse (EL) nr 206/2010 II lisa 1. osas.

               (5)

               Suu- ja sõrataudi leviku riski tõttu haiguse suhtes vastuvõtlike loomaliikide värske liha impordi kaudu liitu ning Lõuna-Aafrika Vabariigi piirkondliku jaotuse suhtes tagatiste puudumise tõttu ei ole kõnealuse liha eksport liitu enam lubatud. Seepärast tuleks Lõuna-Aafrika Vabariiki käsitlevat kannet määruse (EÜ) nr 206/2010 II lisa 1. osas vastavalt muuta.

               (6)

               Seepärast tuleks määruse (EÜ) nr 206/2010 II lisa vastavalt muuta.

               (7)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 206/2010 II lisa 1. osas asendatakse kanne Lõuna-Aafrika Vabariigi kohta järgmisega:

                  ”ZA – Lõuna-Aafrika Vabariik

                  ZA-0

                  Kogu riik

                  EQU, EQW

                  ZA-1

                  Kogu riik, välja arvatud:

                              —

                              suu- ja sõrataudi tõrje piirkonna osa, mis asub Mpumalanga provintsi ja Põhjaprovintside veterinaarpiirkonnas, Natali veterinaarpiirkonna Ingwavuma ringkonnas ning 28° pikkusjoonest ida pool paikneval Botswana piiri äärsel alal ja

                              —

                              Camperdowni ringkond KwaZulu-Natali provintsis

                  BOV, OVI, RUF, RUW

                  F

                  1

                  11. veebruar 2011”

   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. aprill 2011

            Komisjoni nimel

            president

         José Manuel BARROSO

      (1)  EÜT L 18, 23.1.2003, lk 11.

      (2)  ELT L 73, 20.3.2010, lk 1.


title: Komisjoni rakendusmäärus (EL) nr 1330/2014, 15. detsember 2014 , millega kiidetakse heaks toimeaine meptüüldinokap vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               16.12.2014

               ET

               Euroopa Liidu Teataja

               L 359/85

         KOMISJONI RAKENDUSMÄÄRUS (EL) nr 1330/2014,
   15. detsember 2014,
   millega kiidetakse heaks toimeaine meptüüldinokap vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Meptüüldinokapi puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2006/589/EÜ (3).

               (2)

               Vastavalt direktiivi 91/414/EMÜ artikli 6 lõikele 2 sai Ühendkuningriik 12. augustil 2005 äriühingult Dow AgroSciences taotluse toimeaine meptüüldinokapi kandmiseks direktiivi 91/414/EMÜ I lisasse. Otsusega 2006/589/EÜ kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas esitatud andme- ja teabenõuetele.

               (3)

               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik Ühendkuningriik esitas esialgse hindamisaruande 25. oktoobril 2006. Komisjoni määruse (EL) nr 188/2011 (4) artikli 11 lõike 6 kohaselt nõuti taotlejalt 17. mail 2011 täiendavat teavet. Ühendkuningriigi hinnang täiendavatele andmetele esitati ajakohastatud esialgse hindamisaruandena 10. augustil 2012.

               (4)

               Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „amet”). Amet esitas komisjonile oma järeldused (5) toimeaine meptüüldinokapi pestitsiidina kasutamise riskihindamise kohta 26. novembril 2013. Liikmesriigid ja komisjon vaatasid esialgse hindamisaruande ja ameti järeldused läbi alalises taime-, looma-, toidu- ja söödakomitees ning 10. oktoobril 2014 vormistati see komisjoni lõpliku läbivaatamisaruandena meptüüldinokapi kohta.

               (5)

               Mitmest senisest uuringust on ilmnenud, et meptüüldinokappi sisaldavad taimekaitsevahendid võivad eeldatavalt üldjoontes vastata direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eelkõige komisjoni läbivaatamisaruandes uuritud ja üksikasjalikult kirjeldatud kasutusviiside korral. Seepärast on asjakohane meptüüldinokap heaks kiita.

               (6)

               Määruse (EÜ) nr 1107/2009 artikli 13 lõike 2 kohaselt koostoimes artikliga 6 ning teaduse ja tehnika arengut arvestades oleks siiski vaja lisada teatavad tingimused ja piirangud. Eelkõige on asjakohane nõuda kinnitavat lisateavet.

               (7)

               Enne toimeaine heakskiitmist tuleks jätta piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (8)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ja võttes arvesse eriolukorda, mille põhjustas üleminek direktiivilt 91/414/EMÜ määrusele (EÜ) nr 1107/2009, tuleks siiski kohaldada järgmisi meetmeid. Liikmesriikidele tuleks pärast toimeaine heakskiitmist anda kuus kuud meptüüldinokappi sisaldavate taimekaitsevahendite lubade läbivaatamiseks. Liikmesriigid peaksid vajaduse korral lubasid muutma, need asendama või tühistama. Erandina kõnealusest tähtajast tuleks ette näha pikem ajavahemik iga taimekaitsevahendit ja iga selle kavandatud kasutusviisi käsitleva, direktiivi 91/414/EMÜ III lisa kohase täieliku toimiku esitamiseks ja hindamiseks kooskõlas ühtsete põhimõtetega.

               (9)

               Kogemused komisjoni määruse (EMÜ) nr 3600/92 (6) raames hinnatud toimeainete kandmisega direktiivi 91/414/EMÜ I lisasse näitavad, et võib tekkida raskusi kehtiva loa hoidja kohustuste tõlgendamisel seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, kas loa omanik on näidanud, et tal on juurdepääs kõnealuse direktiivi II lisa nõuetele vastavale toimikule. Selline täpsustamine ei too liikmesriikidele ega loahoidjatele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või toimeainete heakskiitmist käsitlevate määrustega.

               (10)

               Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (7) lisa vastavalt muuta.

               (11)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   I lisas määratletud toimeaine meptüüldinokap kiidetakse heaks vastavalt kõnealuses lisas esitatud tingimustele.
   Artikkel 2
   Taimekaitsevahendite uuestihindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena meptüüldinokappi sisaldavate taimekaitsevahendite kehtivaid lube või tühistavad need 30. septembriks 2015.
   Liikmesriigid veenduvad nimetatud tähtpäevaks eelkõige selles, et käesoleva määruse I lisas sätestatud tingimused on täidetud, välja arvatud nimetatud lisa erisätete veerus esitatud tingimused, ning et loa hoidjal on vastavalt määruse (EÜ) nr 1107/2009 artiklis 62 ja direktiivi 91/414/EMÜ artikli 13 lõigetes 1–4 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab meptüüldinokappi kas ainsa toimeainena või ühena mitmest toimeainest, mis kõik on hiljemalt 31. märtsiks 2015 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete veergu. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast seda toimivad liikmesriigid järgmiselt:

               a)

               kui toode sisaldab meptüüldinokappi ainsa toimeainena, muudavad liikmesriigid vajaduse korral luba või tühistavad selle hiljemalt 30. septembriks 2016, või

               b)

               kui toode sisaldab meptüüldinokappi ühena mitmest toimeainest, muudavad vajaduse korral luba või tühistavad selle hiljemalt 30. septembriks 2016 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse või millega asjaomane toimeaine või asjaomased toimeained on heaks kiidetud, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. aprillist 2015.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. detsember 2014

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).

      (3)  Komisjoni otsus 2006/589/EÜ, 31. august 2006, millega tunnistatakse põhimõtteliselt täielikuks toimikud, mis on esitatud aviglütsiinvesinikkloriidi, mandipropamiidi ja meptüüldinokapi üksikasjaliku läbivaatuse jaoks seoses nende võimaliku lisamisega nõukogu direktiivi 91/414/EMÜ I lisasse (ELT L 240, 2.9.2006, lk 9).

      (4)  Komisjoni määrus (EL) nr 188/2011, 25. veebruar 2011, millega sätestatakse üksikasjalikud eeskirjad nõukogu direktiivi 91/414/EMÜ rakendamiseks seoses selliste toimeainete hindamismenetlusega, mis kaks aastat pärast kõnealuse direktiivi teatavakstegemist ei olnud veel turule viidud (ELT L 53, 26.2.2011, lk 51).

      (5)  EFSA Journal 2014;12(1):3473. Kättesaadav internetis: www.efsa.europa.eu.

      (6)  Komisjoni määrus (EMÜ) nr 3600/92, 11. detsember 1992, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad (EÜT L 366, 15.12.1992, lk 10).

      (7)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      I LISA

                  Tavanimetus, tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiidu aegumine

                  Erisätted

                  Meptüüldinokap
                  CASi nr: 6119-92-2
                  CIPACi nr: 811

                  Segu, mis sisaldab 75–100 % (RS)-2-(1-metüülheptüül)-4,6-dinitrofenüülkrotonaati ja 25–0 % (RS)-2-(1-metüülheptüül)-4,6-dinitrofenüülisokrotonaati

                  ≥ 900 g/kg (segu trans- ja cis-isomeeridest suhtes, mis jääb vahemikku 25: 1 kuni 20: 1)
                  Oluline lisand:
                  2,6-dinitro-4-[(4RS)-oktaan-4-üül]fenüül-(2E/Z)-but-2-enaat,
                  maksimumsisaldus 0,4 g/kg

                  1. aprill 2015

                  31. märts 2025

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 16. mail 2014 toiduahela ja loomatervishoiu alalises komitees meptüüldinokapi kohta koostatud läbivaatamisaruande järeldusi, eelkõige selle I ja II liidet.
                  Üldhindamisel peavad liikmesriigid pöörama erilist tähelepanu:

                              a)

                              käitlejate ohutusele;

                              b)

                              veeselgrootutele avalduvale ohule.

                        Vajaduse korral hõlmavad kasutustingimused riskivähendamismeetmete võtmist.
                  Taotleja esitab kinnitava teabe:

                              a)

                              metaboliitide (3RS)-3-(2-hüdroksü-3,5-dinitrofenüül)butaanhappe (X103317) ja (2RS)-2-(2-hüdroksü-3,5-dinitrofenüül)propaanhappe (X12335709) põhjaveega kokkupuute hindamise kohta;

                              b)

                              isomeeride segu kõige tõenäolisemate lagunemis- ja/või muundumissaaduste võimaliku mõju kohta töötajatele ja tarbijatele avalduva ohu hindamisele ning nende saaduste võimaliku keskkonnamõju kohta.

                        Taotleja esitab komisjonile, liikmesriikidele ja ametile punktis a sätestatud teabe hiljemalt 31. märtsiks 2017 ning punktis b sätestatud teabe hiljemalt kaks aastat pärast komisjoni konkreetsete juhiste vastuvõtmist.

         (1)  Täiendavad andmed toimeaine identifitseerimiseks ja määratlemiseks on esitatud läbivaatamisaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Tavanimetus, tunnuskoodid

                     IUPACi nimetus

                     Puhtus (1)

                     Heakskiitmise kuupäev

                     Heakskiidu aegumine

                     Erisätted

                     „80

                     Meptüüldinokap
                     CASi nr: 6119-92-2
                     CIPACi nr: 811

                     Segu, mis sisaldab 75–100 % (RS)-2-(1-metüülheptüül)-4,6-dinitrofenüülkrotonaati ja 25 – 0 % (RS)-2-(1-metüülheptüül)-4,6-dinitrofenüülisokrotonaati

                     ≥ 900 g/kg (segu trans- ja cis-isomeeridest suhtes, mis jääb vahemikku 25: 1 kuni 20: 1)
                     Oluline lisand:
                     2,6-dinitro-4-[(4RS)-oktaan-4-üül]fenüül-(2E/Z)-but-2-enaat,
                     maksimumsisaldus 0,4 g/kg

                     1. aprill 2015

                     31. märts 2015

                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 16. mail 2014 toiduahela ja loomatervishoiu alalises komitees meptüüldinokapi kohta koostatud läbivaatamisaruande järeldusi, eelkõige selle I ja II liidet.
                     Üldhindamisel peavad liikmesriigid pöörama erilist tähelepanu:

                                 a)

                                 käitlejate ohutusele;

                                 b)

                                 veeselgrootutele avalduvale ohule.

                           Vajaduse korral hõlmavad kasutustingimused riskivähendamismeetmete võtmist.
                     Taotleja esitab kinnitava teabe:

                                 a)

                                 metaboliitide (3RS)-3-(2-hüdroksü-3,5-dinitrofenüül)butaanhappe (X103317) ja (2RS)-2-(2-hüdroksü-3,5-dinitrofenüül)propaanhappe (X12335709) põhjaveega kokkupuute hindamise kohta;

                                 b)

                                 isomeeride segu kõige tõenäolisemate lagunemis- ja/või muundumissaaduste võimaliku mõju kohta töötajatele ja tarbijatele avalduva ohu hindamisele ning nende saaduste võimaliku keskkonnamõju kohta.

                           Taotleja esitab komisjonile, liikmesriikidele ja ametile punktis a sätestatud teabe hiljemalt 31. märtsiks 2017 ning punktis b sätestatud teabe hiljemalt kaks aastat pärast komisjoni konkreetsete juhiste vastuvõtmist.”

         (1)  Täiendavad andmed toimeaine identifitseerimiseks ja määratlemiseks on esitatud läbivaatamisaruandes.


title: Komisjoni rakendusmäärus (EL) nr 126/2012, 14. veebruar 2012 , millega muudetakse määrust (EÜ) nr 889/2008 seoses tõendavate dokumentidega ning määrust (EÜ) nr 1235/2008 seoses mahepõllumajanduslike toodete Ameerika Ühendriikidest importimise korraga  EMPs kohaldatav tekst

text:
               15.2.2012

               ET

               Euroopa Liidu Teataja

               L 41/5

         KOMISJONI RAKENDUSMÄÄRUS (EL) nr 126/2012,
   14. veebruar 2012,
   millega muudetakse määrust (EÜ) nr 889/2008 seoses tõendavate dokumentidega ning määrust (EÜ) nr 1235/2008 seoses mahepõllumajanduslike toodete Ameerika Ühendriikidest importimise korraga
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 28. juuni 2007. aasta määrust (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta), (1) eriti selle artikli 33 lõikeid 2 ja 3 ning artikli 38 punkte c ja d,
   ning arvestades järgmist:

               (1)

               Määruse (EÜ) nr 834/2007 artikli 29 lõikes 1 on nõutud, et kontrolliasutused ja kontrollorganid väljastavad tõendavaid dokumente igale ettevõtjale, kelle tegevust nad on kontrollinud.

               (2)

               Vastavalt määruse (EÜ) nr 834/2007 artikli 28 lõikele 1 peavad ettevõtjad, kes ekspordivad kõnealuses määruses sätestatud tootmiseeskirjade kohaselt toodetud tooteid, lülitama oma ettevõtte kõnealuse määruse artiklis 27 osutatud kontrollisüsteemi.

               (3)

               Kõnealuse kontrollisüsteemi kohaselt ning määruse (EÜ) nr 834/2007 artikli 14 lõike 1 punktiga e ja komisjoni 5. septembri 2008. aasta määruse (EÜ) nr 889/2008 (millega kehtestatakse nõukogu määruse (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise kohta) üksikasjalikud rakenduseeskirjad seoses mahepõllumajandusliku tootmise, märgistamise ja kontrolliga) (2) artikliga 24 kehtestatud tootmiseeskirju arvesse võttes kontrollivad kontrolliasutused ja kontrollorganid praegu ettevõtja elusloomadega seotud andmeid, sealhulgas veterinaarravi ja antibiootikumide kasutamist. Võttes arvesse sisseseatud kontrollisüsteemi ja mahepõllumajandusliku loomakasvatusega seotud tootjate huve, on asjakohane tagada, et määratakse kindlaks teatavad antibiootikumivabad tootmismeetodid, kui ettevõtja nõuab sellist kindlaksmääramist. Ameerika Ühendriikide turule sisenemise hõlbustamiseks on vaja asjakohast teavet tootmismeetodi eripära kohta. Lisaks komisjoni määruse (EÜ) nr 889/2008 artiklis 68 osutatud tõendavatele dokumentidele peaks kõnealune eripära olema tõendatud täiendavate tõendavate dokumentide alusel vastavalt määruse (EÜ) nr 834/2007 artiklile 29.

               (4)

               Teatavaid Ameerika Ühendriikidest imporditud põllumajandustooteid turustatakse praegu liidus vastavalt üleminekueeskirjadele, mis on sätestatud komisjoni 8. detsembri 2008. aasta määruse (EÜ) nr 1235/2008 (millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta) (3) artiklis 19. Ameerika Ühendriigid on esitanud komisjonile taotluse, et Ameerika Ühendriigid kantaks määruse (EÜ) nr 1235/2008 artikliga 7 ettenähtud nimekirja. Nad on esitanud kõnealuse määruse artiklites 7 ja 8 nõutava teabe. Kõnealuse teabe läbivaatamise ja sellele järgnenud arutelu põhjal Ameerika Ühendriikide ametiasutustega on jõutud järeldusele, et Ameerika Ühendriikide mahepõllumajanduslike toodete tootmist ja kontrollimist reguleerivad eeskirjad on samaväärsed määruses (EÜ) nr 834/2007 sätestatud eeskirjadega. Komisjon on Ameerika Ühendriikides koha peal küllaldaselt kontrollinud selliste tootmiseeskirjade ja kontrollimeetmete tegelikku rakendamist, mis on ette nähtud määruse (EÜ) nr 834/2007 artikli 33 lõikega 2. Seega peaks komisjon lisama Ameerika Ühendriigid määruse (EÜ) nr 1235/2008 III lisas sätestatud loetellu.

               (5)

               Määruse (EÜ) nr 1235/2008 IV lisas on esitatud kolmandates riikides samaväärsuse kontrollijatena ja sertifikaatide väljaandjatena tunnustatud kontrollorganite ja kontrolliasutuste loetelu. Ameerika Ühendriikide lisamise tulemusena kõnealuse määruse III lisasse tuleks Ameerika Ühendriikide asjaomased kontrolliasutused ja kontrollorganid IV lisast välja jätta, kuivõrd nad kontrollivad tootmist Ühendriikides.

               (6)

               Määruseid (EÜ) nr 889/2008 ja (EÜ) nr 1235/2008 tuleks seetõttu vastavalt muuta.

               (7)

               Käesoleva määrusega ette nähtud meetmed on kooskõlas mahepõllumajandusliku tootmise regulatiivkomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 889/2008 muudetakse järgmiselt.

               1)

               Artikli 63 lõikele 1 lisatakse punkt d:

                           „d)

                           kasutatud tootmismeetodi eripära kirjelduse, kui ettevõtja kavatseb taotleda artikli 68 lõike 2 kohaseid tõendavaid dokumente.”

               2)

               Artikkel 68 asendatakse järgmisega:
               „Artikkel 68
               Tõendavad dokumendid
               1.   Määruse (EÜ) nr 834/2007 artikli 29 lõike 1 kohaldamisel kasutavad kontrolliasutused ja kontrollorganid käesoleva määruse XII lisas sätestatud tõendavate dokumentide näidist.
               2.   Kui lõikes 1 osutatud kontrolliasutuste ja kontrollorganite kontrollitav ettevõtja kõnealuste asutuste näidatud ajavahemiku jooksul seda taotleb, esitavad kontrolliasutused ja kontrollorganid täiendavad tõendavad dokumendid, mis XIIa lisas sätestatud näidise alusel tõendavad kasutatud tootmismeetodi eripära.
               Tõendavate dokumentide taotlused sisaldavad XIIa lisas sätestatud näidise lahtris 2 vastavat kannet, mis on loetletud XIIb lisas.”;

               3)

               XII lisa pealkirjas asendatakse viide „artiklile 68” viitega „artikli 68 lõikele 1”;

               4)

               XIIa ja XIIb lisa lisatakse vastavalt käesoleva määruse I lisale.

         Artikkel 2
   Määruse (EÜ) nr 1235/2008 III ja IV lisa muudetakse vastavalt käesoleva määruse II lisale.
   Artikkel 3
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   Käesolevat määrust kohaldatakse alates 1. juunist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. veebruar 2012

            Komisjoni nimel

            president

         José Manuel BARROSO

      (1)  ELT L 189, 20.7.2007, lk 1.

      (2)  ELT L 250, 18.9.2008, lk 1.

      (3)  ELT L 334, 12.12.2008, lk 25.

      I LISA
      „
            XIIa LISA

               Ettevõtjale väljastatava täiendava tõendava dokumendi näidis vastavalt määruse (EÜ) nr 834/2007 artikli 29 lõikele 1 ja käesoleva määruse artikli 68 lõikele 2

            XIIb LISA
            Artikli 68 lõike 2 teises lõigus osutatud kanded:
            —   bulgaaria keeles: Животински продукти, произведени без използване на антибиотици
            —   hispaania keeles: Productos animales producidos sin utilizar antibióticos
            —   tšehhi keeles: Živočišné produkty vyprodukované bez použití antibiotik
            —   taani keeles: Animalske produkter, der er produceret uden brug af antibiotika
            —   saksa keeles: Ohne Anwendung von Antibiotika erzeugte tierische Erzeugnisse
            —   eesti keeles: Loomsed tooted, mille tootmisel ei ole kasutatud antibiootikume
            —   kreeka keeles: Ζωικά προϊόντα που παράγονται χωρίς τη χρήση αντιβιοτικών
            —   inglise keeles: Animal products produced without the use of antibiotics
            —   prantsuse keeles: produits animaux obtenus sans recourir aux antibiotiques
            —   itaalia keeles: Prodotti animali ottenuti senza l'uso di antibiotici
            —   läti keeles: Dzīvnieku izcelsmes produkti, kuru ražošanā nav izmantotas antibiotikas
            —   leedu keeles: nenaudojant antibiotikų pagaminti gyvūniniai produktai
            —   ungari keeles: Antibiotikumok alkalmazása nélkül előállított állati eredetű termékek
            —   malta keeles: Il-prodotti tal-annimali prodotti mingħajr l-użu tal-antibijotiċi
            —   hollandi keeles: Zonder het gebruik van antibiotica geproduceerde dierlijke producten
            —   poola keeles: Produkty zwierzęce wytwarzane bez użycia antybiotyków
            —   portugali keeles: Produtos de origem animal produzidos sem utilização de antibióticos
            —   rumeenia keeles: Produse de origine animală obținute a se recurge la antibiotice
            —   slovaki keeles: Výrobky živočíšneho pôvodu vyrobené bez použitia antibiotík
            —   sloveeni keeles: Živalski proizvodi, proizvedeni brez uporabe antibiotikov
            —   soome keeles: Eläintuotteet, joiden tuotannossa ei ole käytetty antibiootteja
            —   rootsi keeles: Animaliska produkter som produceras utan antibiotika
         ”

      II LISA

         Määruse (EÜ) nr 1235/2008 III ja IV lisa muudatused

                  1)

                  III lisasse lisatakse järgmine tekst.
                  „AMEERIKA ÜHENDRIIGID
                  1.   Tootekategooriad:

                              a)

                              elusloomad või töötlemata põllumajandustooted ning vegetatiivne paljundusmaterjal ja külviseeme, välja arvatud vesiviljelustooted, tingimusel et õunte ja pirnide importimisel tuleb esitada asjaomase kontrollorgani või kontrolliasutuse eritõend selle kohta, et tootmisprotsessi käigus ei ole kasutatud antibiootikume (nagu tetratsükliin ja streptomütsiin) viljapuu-bakterpõletiku tõrjeks;

                              b)

                              töödeldud põllumajandustooted, mis on ette nähtud toiduna ja söödana kasutamiseks, välja arvatud töödeldud vesiviljelustooted, tingimusel et töödeldud õunte ja pirnide importimisel tuleb esitada asjaomase kontrollorgani või kontrolliasutuse eritõend selle kohta, et tootmisprotsessi käigus ei ole kasutatud antibiootikume (nagu tetratsükliin ja streptomütsiin) viljapuu-bakterpõletiku tõrjeks;

                        2.   Päritolu: kategooria 1 punktidesse a ja b kuuluvad tooted ning kategooria 1 punkti b kuuluvate mahepõllumajanduslikult toodetud toodete koostisosad, mis on kasvatatud Ameerika Ühendriikides või mis on imporditud Ameerika Ühendriikidesse vastavalt USA õigusaktidele.
                  3.   Tootmisstandardid: Organic Foods Production Act of 1990 (7 U.S.C. 6501 et seq.), National Organic Program (7 CFR 205).
                  4.   Pädevad asutused: United States Department of Agriculture (USDA), Agricultural Marketing Service (AMS), www.usda.gov.
                  5.   Kontrollorganid ja kontrolliasutused:

                              —

                              A Bee Organic, www.abeeorganic.com

                              —

                              Agricultural Services Certified Organic, www.ascorganic.com/

                              —

                              Baystate Organic Certifiers, www.baystateorganic.org

                              —

                              BCS – Oko Garantie GmbH, www.bcs-oeko.com/en_index.html

                              —

                              BioAgriCert, www.bioagricert.org/English/index.php

                              —

                              CCOF Certification Services, www.ccof.org

                              —

                              Colorado Department of Agriculture, www.colorado.gov

                              —

                              Control Union Certifications, www.skalint.com

                              —

                              Department of Plant Industry, www.clemson.edu/public/regulatory/plant_industry/organic_certification/

                              —

                              Ecocert S.A., www.ecocert.com

                              —

                              Georgia Crop Improvement Association, Inc., www.certifiedseed.org

                              —

                              Global Culture, www.globalculture.us

                              —

                              Global Organic Alliance, Inc., www.goa-online.org

                              —

                              Global Organic Certification Services, www.globalorganicservices.com

                              —

                              Idaho State Department of Agriculture, www.agri.idaho.gov/Categories/PlantsInsects/Organic/indexOrganicHome.php

                              —

                              Indiana Certified Organic LLC, www.indianacertifiedorganic.com

                              —

                              International Certification Services, Inc., www.ics-intl.com

                              —

                              Iowa Department of Agriculture and Land Stewardship, www.agriculture.state.ia.us

                              —

                              Kentucky Department of Agriculture, www.kyagr.com/marketing/plantmktg/organic/index.htm

                              —

                              LACON GmbH, www.lacon-institut.com

                              —

                              Louisiana Department of Agriculture and Forestry, www.ldaf.state.la.us/portal/DesktopModules/BrowseBy/portal/Offices/AgriculturalEnvironmentalSciences/PesticidesEnvironmentalPrograms/OrganicCertificationPrograms/tabid/435/Default.aspx

                              —

                              Marin County, www.co.marin.ca.us/depts/ag/main/moca.cfm

                              —

                              Maryland Department of Agriculture, www.mda.state.md.us/md_products/certified_md_organic_farms/index.php

                              —

                              Mayacert S.A., www.mayacert.com

                              —

                              Midwest Organic Services Association, Inc., www.mosaorganic.org

                              —

                              Minnesota Crop Improvement Association, www.mncia.org

                              —

                              MOFGA Certification Services, LLC, www.mofga.org/

                              —

                              Montana Department of Agriculture, www.agr.mt.gov.organic/Program.asp

                              —

                              Monterey County Certified Organic, www.ag.co.monterey.ca.us/pages/organics.

                              —

                              Natural Food Certifiers, www.nfccertification.com

                              —

                              Nature’s International Certification Services, www.naturesinternational.com/

                              —

                              Nevada State Department of Agriculture, http://www.agri.state.nv.us

                              —

                              New Hampshire Department of Agriculture, Division of Regulatory Services,http://agriculture.nh.gov/divisions/markets/organic_certification.htm

                              —

                              New Jersey Department of Agriculture, www.state.nj.us/agriculture/

                              —

                              New Mexico Department of Agriculture, Organic Program, http://nmdaweb.nmsu.edu/organics-program/Organic%20Program.html

                              —

                              NOFA—New York Certified Organic, LLC, http://www.nofany.org

                              —

                              Ohio Ecological Food and Farm Association, www.oeffa.org

                              —

                              OIA North America, LLC, www.oianorth.com

                              —

                              Oklahoma Department of Agriculture, www.oda.state.ok.us

                              —

                              OneCert, www.onecert.com

                              —

                              Oregon Department of Agriculture, www.oregon.gov/ODA/CID

                              —

                              Oregon Tilth Certified Organic, www.tilth.org

                              —

                              Organic Certifiers, Inc., http://www.organiccertifiers.com

                              —

                              Organic Crop Improvement Association, www.ocia.org

                              —

                              Organic National & International Certifiers (ON&IC), http://www.on-ic.com

                              —

                              Organizacion Internacional Agropecuraria, www.oia.com.ar

                              —

                              Pennsylvania Certified Organic, www.paorganic.org

                              —

                              Primuslabs.com, www.primuslabs.com

                              —

                              Pro-Cert Organic Systems, Ltd., www.pro-cert.org

                              —

                              Quality Assurance International, www.qai-inc.com

                              —

                              Quality Certification Services, www.QCSinfo.org

                              —

                              Rhode Island Department of Environmental Management, www.dem.ri.gov/programs/bnatres/agricult/orgcert.htm

                              —

                              Scientific Certification Systems, www.SCScertified.com

                              —

                              Stellar Certification Services, Inc., http://demeter-usa.org/

                              —

                              Texas Department of Agriculture, www.agr.state.tx.us

                              —

                              Utah Department of Agriculture, http://ag.utah.gov/divisions/plant/organic/index.html

                              —

                              Vermont Organic Farmers, LLC, http://www.nofavt.org

                              —

                              Washington State Department of Agriculture, http://agr.wa.gov/FoodAnimal?Organic/default.htm

                              —

                              Yolo County Department of Agriculture, www.yolocounty.org/Index.aspx?page=501

                        6.   Sertifikaate väljastavad organid ja asutused: vt punkt 5.
                  7.   Loetelus oleku tähtaeg: 30. juuni 2015.”

                  2)

                  IV lisa muudetakse järgmiselt.

                              a)

                              „California Certified Organic Farmers” puhul jäetakse välja rida, milles sisaldub kolmas riik „US”, ning punktis 3 koodinumber „US-BIO-105”;

                              b)

                              „Organic Certifiers” puhul jäetakse välja rida, milles sisaldub kolmas riik „US”, ning punktis 3 koodinumber „US-BIO-106”;

                              c)

                              „International Certification Services, Inc.” puhul jäetakse välja rida, milles sisaldub kolmas riik „US”, ning punktis 3 koodinumber „US-BIO-111”;

                              d)

                              „Quality Assurance International” puhul jäetakse välja rida, milles sisaldub kolmas riik „US”, ning punktis 3 koodinumber „US-BIO-113”;

                              e)

                              kanne „Oregon Tilth” jäetakse täielikult välja;

                              f)

                              „Organic Crop Improvement Association” puhul jäetakse välja rida, milles sisaldub kolmas riik „US”, ning punktis 3 koodinumber „US-BIO-120”;

                              g)

                              kanne „Washington State Department of Agriculture” jäetakse täielikult välja.


title: Komisjoni rakendusmäärus (EL) nr 1187/2013, 21. november 2013 , millega kiidetakse heaks toimeaine pentiopüraad kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               22.11.2013

               ET

               Euroopa Liidu Teataja

               L 313/42

         KOMISJONI RAKENDUSMÄÄRUS (EL) nr 1187/2013,
   21. november 2013,
   millega kiidetakse heaks toimeaine pentiopüraad kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ (1) kehtetuks tunnistamise kohta, eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Pentiopüraadi puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2010/466/EL (3).

               (2)

               Kooskõlas direktiivi 91/414/EMÜ artikli 6 lõikega 2 esitas äriühing LKC UK Ltd 10. detsembril 2009 Ühendkuningriigile taotluse toimeaine pentiopüraadi kandmiseks direktiivi 91/414/EMÜ I lisasse. Otsusega 2010/466/EL kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas esitatud andmete ja teabega seotud nõuetele.

               (3)

               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas esialgse hindamisaruande 31. jaanuaril 2012.

               (4)

               Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „toiduohutusamet”). Toiduohutusamet esitas komisjonile oma järeldused toimeaine pentiopüraadi riskianalüüsi (4) kohta selle kasutamisel pestitsiidina 7. veebruaril 2013. Liikmesriigid ja komisjon vaatasid esialgse hindamisaruande ja toiduohutusameti järeldused läbi toiduahela ja loomatervishoiu alalises komitees ning 3. oktoobril 2013 vormistati komisjoni lõplik läbivaatusaruanne pentiopüraadi kohta.

               (5)

               Mitmest senisest uuringust on ilmnenud, et pentiopüraadi sisaldavad taimekaitsevahendid võivad eeldatavalt üldjoontes vastata direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eelkõige seoses komisjoni läbivaatamisaruandes uuritud ja üksikasjalikult kirjeldatud kasutusviisidega. Seetõttu on asjakohane pentiopüraad heaks kiita.

               (6)

               Määruse (EÜ) nr 1107/2009 artikli 13 lõike 2 kohaselt koostoimes artikliga 6 ning teaduse ja tehnika arengut arvestades oleks siiski vaja lisada teatavad tingimused ja piirangud. Eelkõige on asjakohane nõuda kinnitavat lisateavet.

               (7)

               Enne toimeaine heakskiitmist tuleks jätta piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (8)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ja võttes arvesse eriolukorda, mille põhjustas üleminek direktiivilt 91/414/EMÜ määrusele (EÜ) nr 1107/2009, tuleks siiski kohaldada järgmisi meetmeid. Liikmesriikidele tuleks pärast toimeaine heakskiitmist anda kuus kuud pentiopüraadi sisaldavate taimekaitsevahendite lubade läbivaatamiseks. Liikmesriigid peaksid vajaduse korral lubasid muutma, need asendama või tagasi võtma. Erandina kõnealusest tähtajast tuleks ette näha pikem ajavahemik iga taimekaitsevahendit ja iga selle kavandatud kasutusala käsitlevate täielike, direktiivi 91/414/EMÜ III lisa kohaste ajakohastatud toimikute esitamiseks ja hindamiseks kooskõlas ühtsete põhimõtetega.

               (9)

               Kogemused komisjoni määruse (EMÜ) nr 3600/92 (5) raames hinnatud toimeainete direktiivi 91/414/EMÜ I lisasse kandmisega näitavad, et võib tekkida raskusi küsimuses, kuidas tõlgendada kehtiva kasutusloa omaniku kohustust seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, et loa omanik on näidanud, et tal on juurdepääs kõnealuse direktiivi II lisa nõuetele vastavale toimikule. Selline täpsustamine ei too liikmesriikidele ega loa omanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiivide või määrustega, millega kiidetakse heaks toimeaineid.

               (10)

               Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (6) lisa vastavalt muuta.

               (11)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine pentiopüraad kiidetakse heaks vastavalt I lisas esitatud tingimustele.
   Artikkel 2
   Taimekaitsevahendite uuestihindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena pentiopüraadi sisaldavate taimekaitsevahendite kehtivaid lube või tühistavad need 31. oktoobriks 2014.
   Liikmesriigid veenduvad nimetatud tähtpäevaks eelkõige selles, et käesoleva määruse I lisas sätestatud tingimused on täidetud, välja arvatud nimetatud lisa erisätete veerus nimetatud tingimused, ning et loa omanikul on vastavalt määruse (EÜ) nr 1107/2009 artiklis 62 ja direktiivi 91/414/EMÜ artikli 13 lõigetes 1–4 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab pentiopüraadi kas ainsa toimeainena või ühena mitmest toimeainest, mis kõik on hiljemalt 30. aprilliks 2014 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete osa. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast seda toimivad liikmesriigid järgmiselt:

               a)

               vajaduse korral muudavad ainsa toimeainena pentiopüraadi sisaldava toote luba või tühistavad selle hiljemalt 31. oktoobriks 2015 või

               b)

               kui toode sisaldab pentiopüraadi ühena mitmest toimeainest, muudavad nad vajaduse korral luba või võtavad selle tagasi hiljemalt 31. oktoobriks 2015 või kuupäevaks, mis on ette nähtud loa muutmiseks või tagasivõtmiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse või millega asjaomane toimeaine või asjaomased toimeained on heaks kiidetud, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. maist 2014.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. november 2013

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).

      (3)  Komisjoni otsus 2010/466/EL, 24. august 2010, millega tunnistatakse põhimõtteliselt täielikuks toimik, mis on esitatud üksikasjalikuks läbivaatamiseks ja pentiopüraadi kandmiseks nõukogu direktiivi 91/414/EMÜ I lisasse (ELT L 224 26.8.2010, lk 6).

      (4)  EFSA Journal 2013;11(2):3111. Kättesaadav internetis www.efsa.europa.eu

      (5)  Komisjoni määrus (EMÜ) nr 3600/92, 11. detsember 1992, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad (EÜT L 366, 15.12.1992, lk 10).

      (6)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      I LISA

                  Üldnimetus Tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Pentiopüraad
                  CASi nr 183675-82–3
                  CIPACi nr 824

                     (RS)-N-[2-(1,3-dimetüül-butüül)-3-tienüül]-1-metüül-3-(trifluorometüül)pürasool-4-karboksamiid

                  ≥ 980 g/kg
                  (50:50 ratseemiline segu)

                  1. mai 2014

                  30. aprill 2024

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 3. oktoobril 2013 pentiopüraadi kohta lõplikult vormistatud läbivaatamisaruande järeldusi, eriti selle aruande I ja II liidet.
                  Üldhindamisel peavad liikmesriigid pöörama erilist tähelepanu järgmisele:

                              a)

                              käitlejate ja kasutajate kaitse;

                              b)

                              oht vee- ja mullaorganismidele;

                              c)

                              põhjavee kaitse, kui toimeainet kasutatakse tundliku mullastiku ja/või kliimatingimustega piirkonnas;

                              d)

                              jäägid külvikorrakultuurides pärast järjestikust toimeaine kasutamist mitme aasta jooksul.

                        Vajaduse korral sisaldavad kasutustingimused riskivähendamismeetmeid.
                  Taotleja esitab järgmise kinnitava teabe järgmiste asjaolude kohta:

                              1)

                              metaboliidi M11 (3-metüül-1- {3- [(1-metüül-3-trifluorometüül-1H-pürasool-4-carbonüül) amino] thiofeen-2-üül} pentaanhape) mõju puudumine põhjaveele, välja arvatud tõendid, mis viitavad algtüve liigitamisest sõltuvale kantserogeensuse ohule ja mida on kirjeldatud eraldi allpool punktis 3;

                              2)

                              metaboliidi PAM toksikoloogilised omadused ja kontrollväärtused;

                              3)

                              metaboliitide M11 (3-metüül-1- {3- [(1-metüül-3-trifluorometüül-1H-pürasool-4-karbonüül) amino] tiofeen-2-üül} pentaanhape), DM-PCA (3-trifluorometüül-1H-pürasool-4- karboksüülhape), PAM (1-metüül-3-trifluorometüül-1H-pürasool-4-karboksamiid) ning PCA (1-metüül-3-trifluorometüül-1H-pürasool-4-karboksüülhape) mõju ja oht, et nad saastavad põhjavett, kui pentiopüraad klassifitseeritakse määruse (EÜ) nr 1272/2008 alusel 2. kategooria kantserogeenseks aineks.

                        Taotleja esitab komisjonile, liikmesriikidele ja toiduohutusametile punktides 1 ja 2 sätestatud teabe 30. aprilliks 2016 ning punktis 3 sätestatud teabe kuue kuu jooksul pärast pentiopüraadi käsitleva klassifitseerimisotsuse teatavaks tegemist.

         (1)  Täiendavad andmed toimeaine tunnusandmete ja kirjelduse kohta on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Üldnimetus Tunnuskoodid

                     IUPACi nimetus

                     Puhtus (1)

                     Heakskiitmise kuupäev

                     Heakskiitmise aegumine

                     Erisätted

                     „57

                     Pentiopüraad
                     CASi nr: 183675-82–3
                     CIPACi nr 824

                        (RS)-N-[2-(1,3-dimetüül-butüül)-3-tienüül]-1-metüül-3-(trifluorometüül)pürasool-4-karboksamiid

                     ≥ 980 g/kg
                     (50:50 ratseemiline segu)

                     1. mai 2014

                     30. aprill 2024

                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 3. oktoobril 2013 pentiopüraadi kohta lõplikult vormistatud läbivaatamisaruande järeldusi, eriti selle aruande I ja II liidet.
                     Üldhindamisel peavad liikmesriigid pöörama erilist tähelepanu järgmisele:

                                 a)

                                 käitlejate ja kasutajate kaitse;

                                 b)

                                 oht vee- ja mullaorganismide kaitsele;

                                 c)

                                 põhjavee kaitse, kui toimeainet kasutatakse tundliku mullastiku ja/või kliimatingimustega piirkonnas;

                                 d)

                                 jäägid külvikorrakultuurides pärast järjestikust toimeaine kasutamist mitme aasta jooksul.

                           Vajaduse korral sisaldavad kasutustingimused riskivähendamismeetmeid.
                     Taotleja esitab järgmise kinnitava teabe järgmiste asjaolude kohta:

                                 1)

                                 metaboliidi M11 (3-metüül-1- {3- [(1-metüül-3-trifluorometüül-1H-pürasool-4-carbonüül) amino] thiofeen-2-üül} pentaanhape) mõju puudumine põhjaveele, välja arvatud tõendid, mis viitavad algtüve liigitamisest sõltuvale kantserogeensuse ohule ja mida on kirjeldatud eraldi allpool punktis 3;

                                 2)

                                 metaboliidi PAM toksikoloogilised omadused ja kontrollväärtused;

                                 3)

                                 metaboliitide M11 (3-metüül-1- {3- [(1-metüül-3-trifluorometüül-1H-pürasool-4-karbonüül) amino] tiofeen-2-üül} pentaanhape), DM-PCA (3-trifluorometüül-1H-pürasool-4- karboksüülhape), PAM (1-metüül-3-trifluorometüül-1H-pürasool-4-karboksamiid) ning PCA (1-metüül-3-trifluorometüül-1H-pürasool-4-karboksüülhape) mõju ja oht, et nad saastavad põhjavett, kui pentiopüraad klassifitseeritakse määruse (EÜ) nr 1272/2008 alusel 2. kategooria kantserogeenseks aineks.

                           Taotleja esitab komisjonile, liikmesriikidele ja toiduohutusametile punktides 1 ja 2 sätestatud teabe 30. aprilliks 2016 ning punktis 3 sätestatud teabe kuue kuu jooksul pärast pentiopüraadi käsitleva klassifitseerimisotsuse teatavaks tegemist.”

         (1)  Täiendavad andmed toimeaine tunnusandmete ja kirjelduse kohta on esitatud läbivaatusaruandes.